Tom Behnke (KF), 2009-10-29:
Jeg vil nøjes med at konstatere, at i forhold til justering af dommeruddannelsen er der jo nærmest tale om nogle tekniske tilpasninger, også i forhold til sammensætningen af Domstolsstyrelsens bestyrelse, og det er alt sammen nogle forslag, som vi fuldt ud kan støtte.
Så er der forslaget om det at begrænse retsplejelovens bestemmelser om forbud mod at transmittere tekst under retsmøder, altså det, der i daglig tale vel egentlig bedst betegnes som værende muligheden for at sende og modtage sms'er under et retsmøde eller for så vidt sidde og bruge sin pc og sende beskeder via den til og fra kontoret derhjemme, eller hvad det nu er, man har behov for at kommunikere med.
Da man i sin tid lavede et generelt forbud, var det jo, fordi der opstod en situation, hvor der desværre var nogle, der under retsmøder misbrugte tiden der til at sidde og sende sms'er ud af retslokalet til andre uden for rettens lokale, som derved blev påvirket af, hvad det var, der foregik derinde.
De pågældende refererede måske endda fra retsmødet, således at vidner blev påvirket, at sagen blev påvirket, og i det hele taget var der et behov for, at man fik lidt mere styr på, hvad der løber ind og ud af en retssal under retsmødet.
Og da det at sende en sms jo var meget nemt, hurtigt og diskret, ja, så var der behov for, at man simpelt hen fik lavet en lov, der sagde, at folk som udgangspunkt ikke må gøre det, medmindre dommeren siger, at de gerne må.
Det har så vist sig i praksis, at det har været uhensigtsmæssigt at lave den bestemmelse så stram, og nu bliver der så blødt lidt op, sådan at vi i virkeligheden vender den om og siger, at man som udgangspunkt gerne må gøre det, medmindre dommeren siger, at man ikke må det i den pågældende konkrete sag, altså således at advokater eller f.eks. politifolk, der er til stede og skal stå og bevogte og sådan noget, har muligheden for at kommunikere med verden udenfor, men altså også således, at dommeren til enhver tid i enhver sag vil kunne sige, at hov, lige præcis i denne sag er det hensigtsmæssigt, at ingen, heller ikke tilhørerne, kan sidde og sende sms'er ud af retslokalet.
Det synes vi er et godt forslag, fordi vi i virkeligheden fastholder princippet om, at man selvfølgelig ikke må påvirke vidner og andre uden for retslokalet, man må ikke påvirke sagen.
Den skal have lov til at køre ved domstolene uden ydre påvirkning.
Det andet element, som jeg vil hæfte mig ved ved det her lovforslag, og som jeg også synes er rigtig godt, er, at vi jo havde lavet sådan en midlertidig overgangsregel for samlevende med hensyn til de økonomiske betingelser for fri proces i sager om ægteskab eller forældremyndighed, en overgangbestemmelse, som det jo viste sig var ganske nødvendig og ganske hensigtsmæssig.
For det, som jeg synes man anstændigvis må sige, er, at er man ude af et tidligere forhold og er kommet ind i et nyt forhold, så vedrører det jo sådan set ikke det nye forhold eller den nye partner, at man har nogle hængepartier, man skal have ordnet, at der er nogle juridiske tvister, der skal sættes på plads.
Og der må det være sådan, at det er reglerne for enlige, der kommer til at gælde, når vi taler om muligheden for fri proces.
Så vi synes alt i alt, at det her er et godt lovforslag, og vi støtter alle elementer i forslaget.